ประกันเดินทางในประเทศเดือด
ธุรกิจประกันการเดินทางแข่งดุ รายใหญ่หั่นราคาเหลือ 22 บาท แต่คุ้มครองให้ล้านบาท
1 ต.ค. 2558

ธุรกิจประกันการเดินทางแข่งดุ รายใหญ่หั่นราคาเหลือ 22 บาท แต่คุ้มครองให้ล้านบาท
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า ขณะนี้บริษัทประกันภัยรายใหญ่ได้หันมาเล่นตลาดประกันการเดินทางท่องเที่ยวภายในประเทศ โดยขายเบี้ยประกันภัยที่ 22 บาท ต่อความคุ้มครองกรณีเสียชีวิต 1 ล้านบาท ระยะเวลาคุ้มครอง 7 วัน ซึ่งถือว่าต่ำที่สุดในตลาด เพราะมีความได้เปรียบเรื่องต้นทุนในการดำเนินงานที่ต่ำ ในขณะที่ตลาดมีการขายกันอยู่ระหว่าง 25 บาท
“ปีนี้เราจ่ายค่าสินไหมทดแทนไปแล้ว 10 ล้านบาท เพราะมีนักท่องเที่ยวประสบอุบัติเหตุเสียชีวิต 10 คน ก็จ่ายสินไหมให้คนละล้าน แต่ไม่กระทบรายได้บริษัท เพราะทำประกันภัยต่อไปยังบริษัทประกันต่างประเทศ” นายจีรพันธ์ กล่าว
นายจีรพันธ์ กล่าวว่า บริษัทประกันภัยหันมาทำตลาดประกันการเดินทางในประเทศกันอย่างคึกคัก เพราะตลาดกำลังขยายตัวอย่างคึกคัก จากการที่รัฐบาลออกนโยบายและประชาสัมพันธ์ให้มีการท่องเที่ยวในประเทศมากขึ้น เช่น โครงการ 12 เมืองต้องห้าม...พลาด ทำให้คนหันมาท่องเที่ยวในประเทศมากขึ้น
อย่างไรก็ตาม ยังไม่มีการทำสถิติเบี้ยประกันการเดินทางทั้งระบบ เพราะเบี้ยต่อหัวต่ำ จึงยังไม่มีการแยกออกมาจากประกันภัยเบ็ดเตล็ด
นายวาสิต ล่ำซำ รองกรรมการผู้จัดการ บริษัท เมืองไทยประกันภัย กล่าวว่า ตลาดประกันภัยการเดินทางในประเทศมีโอกาสขยายตัวได้ต่อเนื่อง เพราะความเสียหายยังต่ำ แต่ต้องทำตลาดร่วมกับบริษัททัวร์ และผูกกับการโดยสารในช่องทางต่างๆ เช่น สายการบิน หรือการเดินทางเป็นกลุ่ม และจะไม่มีการแข่งขันด้านราคา เพราะเบี้ยต่อหัวต่ำอยู่แล้วไม่กี่สิบบาทต่อความคุ้มครองล้านบาท แต่ต้องรับลูกค้าเป็นกลุ่มและทำตลาดกับพันธมิตร 
ด้านแหล่งข่าวจากบริษัท ทิพยประกันภัย เปิดเผยว่า บริษัททำร่วมกับพันธมิตร เช่น ผูกกับตั๋วเครื่องบินนกแอร์ ในกรณีที่เดินทางไปกลับเบี้ยจะอยู่ประมาณ 150 บาทต่อความคุ้มครองกรณีเสียชีวิต 3 ล้านบาท โดยขยายความคุ้มครองถึงกรณีสายการบินล่าช้า บริษัทประกันจะจ่ายค่าที่พักให้และคุ้มครองกระเป๋าหาย ซึ่งตลาดมีแนวโน้มเติบโตดี เพราะปัจจุบันสายการบินโลว์คอสต์มีการทำโปรโมชั่นราคาตั๋วถูก แทบจะใกล้เคียงกับราคารถทัวร์ ทำให้ประชาชนหันมาโดยสารเครื่องบิน และราคาเบี้ยประกันภัยก็ไม่แพงเมื่อเทียบกับความคุ้มครอง
“มีทิพยฯ กับเมืองไทยฯ ที่ขายประกันการเดินทางในประเทศที่ผูกกับตั๋วเครื่องบินนกแอร์ให้ลูกค้าคลิกซื้อ ซึ่งคาดว่าจะทำยอดได้ 80 ล้านบาท 2 บริษัทก็ราว 160 ล้านบาท ซึ่งถือว่าดีมากเพราะเบี้ยต่อหัวต่ำ ได้เบี้ยขนาดนี้มาจากคนเดินทางเยอะขึ้น” แหล่งข่าวเปิดเผย